hy en hy hy hy hy hy hy hy hy hy hy hy hy hy en en en hy hy hy hy hy hy hy hy hy hy hy hy hy hy pt hy hy hy hy hy hy hy hy hy hy hy hy hy hy hy hy hy hy hy hy hy hy hy hy hy hy hy hy hy en hy hy hy hy hy
Մոտ 4 տարվա դատական քաշքշուքները Գյումրու քաղաքապետարանի և «ԳԱԼԱ» ՀԸ սեփականատեր «Չապ» ընկերության միջև թևակոխում են մեկ այլ փուլ:
Հուլիսի 15-ին Գյումրու քաղաքապետարանը, Վճռաբեկ դատարանի մեկ ամսվա վաղեմության որոշումն ունենալով, որով մերժվել է «ԳԱԼԱ» հեռուստաընկերության բողոքը` ուժի մեջ թողնելով վերաքննիչ դատարանի որոշումը, շտապեց դատական ակտերի հարկադիր կատարման ծառայություն (ԴԱՀԿ):
Այսպիսով քաղաքի իշխանությունները հույս ունեն ԴԱՀԿ-ի միջոցով ազդել «ԳԱԼԱ» հեռուստաընկերության վրա, որպեսզի վերջինս քաղաքի հին հեռուստաաշտարակից ապամոնտաժի իրեն պատկանող հեռարձակող սարքավորումները:
Հեռուստաընկերության ղեկավարության կարծիքով` Վճռաբեկ դատարանի որոշումը  նպատակաուղղված է «ԳԱԼԱ»-ին հանրապետական ընտրությունների լուսաբանումից զրկելուն: «Ես չէի ուզի էդպես մտածել, բայց որ երեք ու կես տարի է` քնած գործը ընտրությունների նախաշեմին այսպես ասած արթնանում է և սկսվում է քննվել, և կայացվում է էնպիսի վճիռ, որ մենք պետք է սարքավորումները ապամոնտաժենք, և հավելյալ սարքավորումների ձեռք բերման պահանջ է առաջանում, այդպիսի կասկած ունեմ, որ մեզ զրկում են ընտրությունները լուսաբանելուց»,- ասում է «ԳԱԼԱ»-ի սեփականատեր Վահան Խաչատրյանը:
Հեռուստաաշտարակը քաղաքապետարանի կողմից սեփականաշնորհվել է 2007 թ-ին: Մինչ այդ աշտարակը անտեր էր և ազատ օգտագործվում էր «Չապ» ՍՊ ընկերության կողմից:
2008թ-ի նախագահական ընտրությունների նախաշեմին, ճիշտ այն ժամանակ, երբ «ԳԱԼԱ» հեռուստաընկերության վրա իշխանությունները հարկային մարմինների միջոցով սկսեցին ճնշում գոծադրել Հայաստանի առաջին նախագահ, ընդդիմության առաջնորդ Լևոն Տեր-Պետրոսյանի ելույթը հանրահավաքից ուղիղ եթերով ցուցադրելու համար, Գյումրու քաղաքապետարանը «ԳԱԼԱ»-ից պահանջեց անհապաղ ազատել հեռուստաաշտարակը հեռուստաընկերությանը պատկանող սարքավորումներից:
Այնուհետև սկսվեց նաև դատական գործընթացը:
Շիրակի մարզի ընդհանուր իրավասության դատարանն ու ՀՀ վերաքննիչ դատարանը բավարարեցին քաղաքապետարանի հայցը` հեռուստաընկերությանը հարկադրելով ազատել տարածքը, սակայն Վճռաբեկ դատարանը բեկանեց այն` գործը նորից ուղարկելով քննության Շիրակի մարզի ընդհանուր իրավասության դատարան:
2011 թ-ի հունիսի 15-ին Վճռաբեկ դատարանը մերժեց հեռուստաընկերության բողոքը` ուժի մեջ թողնելով վերաքննիչ դատարանի նույն թվականի ապրիլի 26-ի որոշումը, որով հեռուստաընկերությունը պարտավորվում է մեկ ամսվա ընթացքում ապամոնտաժել հեռուստասարքավորումները:
«ԳԱԼԱ»-ին պատկանող սարքավորումները հանելու պարագայում նշանակում է, որ հեռուստաընկերությունը փաստացի կեթերազրկվի անորոշ ժամանակով:
Այս պահին «ԳԱԼԱ»-ն դեռ եթեր է հեռարձակվում հին հեռուստաաշտարակի միջոցով, սակայն ամեն վայրկյան ԴԱՀԿ-ը կարող է այցելել նրանց` հարկադրելով ազատել հեռուստաաշտարակը: «ՋեյՆյուզի» հետ զրույցում «ԳԱԼԱ»-ի սեփականատեր Վահան Խաչատրյանը տեղեկացրեց, որ այս պահին իրենք սկսել են բանակցությունները Կապի և տրանսպորտի նախարարությանը կից «Ռադիո և հեռուսատեսային ցանց» ՓԲԸ տնօրինության հետ «ԳԱԼԱ»-ի սարքավորումները կենտրոնական հեռուստաաշատարակ տեղափոխելու համար:
Սակայն, Վահան Խաչատրյանի ասելով, իրենցից նախապես 200 հազար դրամ են պահանջել վարձակալության համար, որը չհիմնավորված վճար է` կարծում է  Խաչատրյանը:
«Եթե տրամաբանորեն ինձ ապացուցեն, որ էդ ծառայությունը արժի էդքան, ուրեմն խնդիր չկա, մենք կվճարենք: Հարցն այն է, որ մենք ուզում ենք աշխատել հավասար պայմաններում: Առանց այդ էլ «ԳԱԼԱ» հեռուստաընկերության գովազդատուներին ճնշում են, ու մենք եթերում գրեթե չունենք գովազդ»,- ասում է հեռուստաընկերության ղեկավարը:
Խաչատրյանն ասում է, որ իրենք գրություն են հղել` ճշտելու մյուս հեռուստաընկերությունների համար սահմանված վարձավճարի չափը:
«ԳԱԼԱ»-ի սեփականատիրոջ հաշվարկներով` կենտրոնական հեռուստաաշտարակից եթեր հեռարձակվելու դեպքում իրենցից մոտ 7000-8000 դոլարի չափով նոր ծախսեր կպահանջվեն, քանի որ անհրաժեշտ է ձեռք բերել հավելյալ սարքավորումներ. նոր մալուխ, նոր սարքավորում ազդանշանը մինչև հեռուստաաշտարակ հասցնելու համար:
Քաղաքապետարանի սեփականությունը համարվող հին հեռուստաաշտարակը նույնպես տրամադրվում է վարձակալությամբ, և, ինչպես ՋեյՆյուզին են հայտնել Գյումրու քաղաքապետարանի լրատվական ծառայությունից, այն համարվում է հանրային գույք:
«Օրինակ` հաղորդակցության ոլոտի ընկերություններից մեկը աշտարակին տեղադրել է իր սարքավորումները և պարտաճանաչորեն վճարում է տարածքի վարձակալության դիմաց: Եթե այլ կազմակերպություններ էլ ցանկություն կունենան վարձակալության պայմանագիր կապել, համայնքը պատրաստ է տարածք տրամադրել»,- ասում է Գյումրու քաղաքապետարանի լրատվական ծառայության ղեկավար Լիլիթ Աղեկյանը:
«ԳԱԼԱ»-ի սեփականատեր Վահան Խաչատրյանը այլևս հարկ չի համարում բանակցել Գյումրու քաղաքային իշխանությունների հետ:
«Սրանից երեք ու կես տարի առաջ, երբ մենք առաջարկեցինք նրանց գնել հեռուստաաշտարակը կամ եթե դա հնարավոր չէ, մի փոքր տարածք վարձակալենք այդ աշտարակի վրա, մեզ անտրամաբանական պատասխան տվեցին` ասելով` դուք ձեր սարքավորումները ապամոնտաժեք հեռուստաաշտարակից, դրանից հետո մենք կորոշենք: Եթե ուզենային մեր հետ աշխատել, գին կսահմանեին, կառաջարկեին իրենց ծառայությունները, իսկ եթե առաջարկում են ապամոնտաժելուց հետո նոր միայն հարցին անդրադառանալ, սրանից շանտաժի կամ տեռորիզմի հոտ է գալիս»,- ասում է Վահան Խաչատրյանը:
Հեռուստաընկերությունը այս հարցով ևս դիմելու է Եվրադատարան: Արդեն իսկ մեկ հայց հարկային ծառայության գործողությունների դեմ «ԳԱԼԱ»-ն ներկայացրել է Եվրադատարան, և հնարավոր է, որ այս երկու հայցերը քննվեն միաժամանակ:
«Եթե անծանոթ մարդիկ ինձ փողոցում մոտենում են ու խնդրում պահել այս հեռուստաընկերությունը, ուրեմն ես կպահեմ այն, եթե այլևս պահանջարկ չեղավ, կփակենք, դա մի օրվա հարց է»,- եզրափակեց ԳԱԼԱ-ի սեփականատերը:
ԼՀԱ-ն իրականացնում է մեդիա ոլորտին առնչվող դասընթացներ, հետազոտական գործունեություն, հրատարակում մասնագիտական գրքեր, ստեղծում թվային նորարարական հարթակներ և հանդես է գալիս տեղեկատվական և հասարակական նախաձեռնություններով:
Neve | Powered by WordPress
Լրագրողներ հանուն ապագայի ՀԿ
Ազատության 24, 3-րդ հարկ, 310 սենյակ
Հեռախոսներ`+374 96 20 45 67